Source: http://inforum.informiran.si/portal.aspx?content=odvzem-voznisko-dovoljenje&showMenu=1&showRightFrame=1
Timestamp: 2019-07-24 04:20:38+00:00
Document Index: 7309815

Matched Legal Cases: ['sodišče ', 'Sodišče ', 'sodišče ', 'sodišče ', 'Sodišče ', 'sodišče ', 'sodišče ', 'sodišče ', 'sodišče ', 'sodišče ']

Informiran.si - Vzeli mi bodo vozniško dovoljenje. Kaj naj storim?
Se zgodi. Na žalost. Bodisi gre za stalno "izzivanje nesreče" bodisi gre za trenutek nepazljivosti, padec koncentracije ali slabo presojo. Storili smo prekršek.
Kaj sedaj? Plačali bomo globo. V kolikor gre za posebej hud prekršek, je možno celo, da izgubimo vozniško dovoljenje. Najprej ga izgubimo začasno, nato pa nam ga odvzamejo trajno. Kaj takrat?
V nadaljevanju bomo preverili, kaj lahko storite, ko ste storili posebej hud prekršek in vam je bilo vozniško dovoljenje odvzeto. Kako se odvzemu vozniškega dovoljenja izogniti?
Plačilo globe
Preden se posvetimo odvzemu vozniškega dovoljenja, je smiselno omeniti, da imamo, poleg plačila, možnost ugovora.
Prav tako pa lahko, ko smo prekršek dejansko storili in ga priznavamo, predlagamo tudi obročno plačilo ali nadomestitev plačila globe z opravljanjem družbeno koristnega dela.
Začasno odvzeto vozniško dovoljenje
Prekrškovni organ sodišču predlaga odvzem vozniškega dovoljenja, ko gre za tako hud prekršek, da bo kasneje sledila trajna izguba vozniškega dovoljenja. Če to ugotovi tudi policist na kraju samem, vam bo že takoj prepovedal nadaljnjo vožnjo in in vam tudi odvzel vozniško dovoljenje.
Če se prekršek ugotovi s tehničnim sredstvom ali na drug način in s kršitvijo niste seznanjen na kraju kršitve, o začasnem odvzemu vozniškega dovoljenja odloči sodišče s sklepom.
Sodišče nato v 8. dneh od prejema zadeve odloči o začasnem odvzemu vozniškega dovoljenja in izda o tem sklep.
Poudariti gre, da gre tu za začasen odvzem. Začasen odvzem vozniškega dovoljenja traja, dokler "ne pridete na vrsto" na sodišču, ki bo odločalo o tem, ali se vam vozniško dovoljenje tudi trajno odvzame.
Če smatrate, da je začasen odvzem vozniškega dovoljenja neupravičen, lahko v treh dneh od prejema sklepa vložite ugovor. Vendar ta ugovor ne zadrži izvršitve sklepa, torej začasnega odvzema vozniškega dovoljenja. Kljub ugovoru vam bo tako vozniško dovoljenje s pravnomočnostjo sklepa začasno prenehalo.
Predlagate lahko, da se vam vozniško dovoljenje začasno vrne
Ko prejmete sklep o začasnem odvzemu vozniškega dovoljenja, imate možnost predlagati, da se vam vozniško dovoljenje začasno vrne. Torej, da se vam vozniško dovoljenje vrne, dokler ne bo vaša zadeva prišla na vrsto in dokler sodišče ne bo o odločilo o trajnem odvzemu.
To storite tako, da a sodišče vložite Predlog za vrnitev začasno odvzetega vozniškega dovoljenja.
e-obrazec: Predlog za vrnitev začasno odvzetega vozniškega dovoljenja
Predlogu za vrnitev začasno odvzetega vozniškega dovoljenja morate priložiti zdravniško spričevalo, izdanega na podlag ustreznega zdravstvenega pregleda.
Seznam pooblaščenih izvajalcev kontrolnih zdravstvenih pregledov voznikov.
Sodišče bo vašemu predlogu za vrnitev začasno odvzetega vozniškega dovoljenja, ugodilo, če iz predloženega zdravniškega spričevala izhaja, da ste telesno in duševno zmožni za vožnjo motornih vozil, in če narava in pomen očitane kršitve, vaša osebnost, prejšnje življenje in druge okoliščine kažejo, da začasen odvzem ni neizogibno potreben za varnost cestnega prometa.
Trajen odvzem vozniškega dovoljenja
Ko sodišče odloči o vaši zadevi, izda sklep. V kolikor je prekršek tako hud, bo s sklepom odločilo, da vam vozniško dovoljenje preneha.
Sklep o trajnem odvzemu vozniškega dovoljenja postane pravnomočen v 8. dneh od vročitve.
Kako preprečite trajen odvzem vozniškega dovoljenja?
Po pravnomočnosti sklepa imate 15. dni časa, da na sodišče vložite Predlog za odlog izvršitve prenehanja veljavnosti vozniškega dovoljenja.
V tem sklepu sodišču predlagate, da naj odvzem vozniškega dovoljenja odloži in vam naloži rehabilitacijske obveznosti, ter določi preizkusno dobo v kateri boste dokazali, da odvzem vozniškega dovoljenja ni potreben in da podobnega prekrška ne boste ponovili.
Predlog je potrebno obvezno vložiti v 15. dneh od pravnomočnosti (8. dneh po vročitvi) oz. od v 23. dneh od dneva vročitve sklepa o prenehanju veljavnosti vozniškega dovoljenja.
e-obrazec: Predlog za odlog izvršitve prenehanja veljavnosti vozniškega dovoljenja.
Če niste vložili prvega predloga (za vrnitev začasno odvzetega vozniškega dovoljenja), morate Predlogu za odlog izvršitve prenehanja veljavnosti vozniškega dovoljenja morate priložiti zdravniško spričevalo. Če ste zdravniško spričevalo priložili že ob predlogu za začasno vrnitev dovoljenja, ga sedaj ni potrebno ponovno prilagati še enkrat.
Če bo sodišče predlogu za odlog odvzema vozniškega dovoljenja ugodilo, vam bo določilo preizkusno dobo, ki traja od 6 do 24 mesecev. V tem času ne smete storiti hujšega prekrška.
Za hujši prekršek se šteje prekršek, za katerega je predpisana stranska sankcija najmanj treh kazenskih točk v cestnem prometu ali stranska sankcija prepovedi vožnje motornega vozila. Za hujši prekršek se šteje tudi vožnja brez veljavnega vozniškega dovoljenja za vožnjo vozil tiste oziroma tistih kategorij, v katero spada vozilo ali skupina vozil, ki ga vozi voznik v času prekrška, vožnja vozila v času izvrševanja prenehanja veljavnosti vozniškega dovoljenja oziroma prepoved uporabe vozniškega dovoljenja.
Prav tako boste morali izpolniti obveznosti, ki jih bo določilo sodišče na podlagi zakona o voznikih. Torej udeležba v programu dodatnega usposabljanja za varno vožnjo ali udeležba v ustreznem rehabilitacijskem programu.
Ko se preizkusna doba izteče in če sodišče ugotovi, da v preizkusni dobi niste storili hujšega prekrška in da ste izpolnili določene obveznosti, bo s sklepom odločilo, da se vam vozniško dovoljenje ne odvzame.